Bernadette Soubirous

Bernadette Soubirous, opprinnelig Marie-Bernard Soubirous (født 7. januar 1844 i Lourdes i Frankrike, død 16. april 1879 i Nevers i Frankrike) var en fransk katolsk nonne og mystiker. Hun æres som helgen i den katolske kirke; hennes minnedag er den 16. april.

Liv og virke

Bakgrunn
Bernadette Soubirous var eldste datter til mølleren François Soubirous (1807–1871) og hans hustru Louise neé Castérot (1825–1866). Sørfranske Lourdes ved nordhenget av Pyreneene var den gang et lite sted med 4.000 innbyggere. Hun ble født inne i en av kornmøllene, Boly-møllen (markert på kartet). Hennes dåpsfaddere var Jean Védère og morens storesøster Bernarde Castérot. Bernadette Soubirous var det eldste av syv barn, hvorav fem døde i tidlig barndom.

Visjonene og deres etterspill
Den blott 14-årige Bernadette, en enkel bondepike, hadde i 1858 ikke mindre enn 18 visjoner av Jomfru Maria i en grotte med helbredende vann (la grotte de Massabielle, markert på kartet) nær Lourdes, hendelser som den katolske kirke feirer som Vår Frue av Lourdes. Den første fant sted den 11. februar 1858. Ifølge Bernadette sa jomfru Maria: «Jeg er den uplettede unnfangelse»; (occitansk: Qué soy ér immaculada counceptiou!).  

Hun erfarte dette syn gjentatte ganger, og ryktene om mirakuløse helbredelser spredte seg som en løpeild. Hun ble offer for skvalder og uvelkommen publisitet, og mange i hennes omgivelser betvilte sannhetsgehalten i hennes syner. 

Fra 1866, da hun var 22 år gammel, var Bernadette nonne i Nevers, og pleiet blant andre sårede fra den fransk-preussiske krig (1870-1871). I mens vokste Lourdes frem til å bli Europas mest besøkte valfartssted. Nå forlanger kirken at påstandene om helbredelser granskes kritisk. En blind mann får synet igjen når han vasker ansiktet i vannet; i ettertid utvikles det et legeteam - der det også er et poeng at ikke-troende inngår - i arbeidet med å dokumentere hendelsene og sammenholde dem med hypoteser ut fra et medisinsk perspektiv. Dette systemet vedvarer - Bureau des Constatations Médicales. 

Valget av kloster i selve Nevers i midt-Frankrike for sr. Bernadette, et godt stykke fra Lourdes selv om søstrene hadde et kloster også der, var for å skjerme henne mot tilstrømmende nysgjerrige. Hun forlot aldri klosteret.

Død
Hun var imidlertid fra barndommen av svak og sykelig - hun hadde overlevd en koleraepidemi, men senere fikk hun tuberkulose -, og døde i 1879, 35 år gammel. Etter hennes død aksepterte kirken Bernadettes hendelser som åpenbaringer.

Da man i september 1909 åpnet hennes grav i forberedelserne til hennes saligkåring, var hennes legeme uten spor av forråtnelse. Nå hviler Bernadette i en kiste i klosterkapellet i Nevers iført sin sorte ordensdrakt.

Siden 1858 har hundretusentalls pilegrimmer kommet til kildene i Lourdes årlig, for å be om bot for sine sykdommer, og mange sier seg å ha blitt helt friske.

Referanser

Litteratur
 Cruz, Joan Carroll: The Incorruptibles: A Study of the Incorruption of the Bodies of Various Catholic Saints and Beati. Rockford, Illinois: TAN Books and Publishers 1977. 
 Farmer, David Hugh: The Oxford Dictionary of Saints. 3rd ed. Oxford: Oxford University Press 1992, sid. 50–51. 
 Pålsson, Erik Kennet: Bernadette av Lourdes. Vejbystrand: Catholica 1986.  
 The Book of Saints: A Dictionary of Servants of God. 6th ed. London: Cassell 1994. 
 Pollestad, Kjell Arild: Bernadette - piken som så Jomfru Maria, Cappelen, 2005, ISBN 9788202249069
 Pollestad, Kjell Arild: To kvinnehistorier, Cappelen Damm, 2018, ISBN 9788202601249

Eksterne lenker 
 Saint Bernadette
 Sainte Bernadette

Helgener
Franske katolske ordenssøstre og nonner
Personer fra Lourdes